## Pravilnik o načinu i metodi izračuna realne godišnje kamatne stope za ugovor o financijskom leasingu

### NN 42/2007 (23.4.2007.), Pravilnik o načinu i metodi izračuna realne godišnje kamatne stope za ugovor o financijskom leasingu

# HRVATSKA AGENCIJA ZA NADZOR FINANCIJSKIH USLUGA

**1417**

Na temelju članka 37. stavka 2. Zakona o leasingu (»Narodne novine« br. 135/06),
Hrvatska agencija za nadzor financijskih usluga, donijela je na sjednici
održanoj 5. travnja 2007. godine

## PRAVILNIK

### O NAČINU I METODI IZRAČUNA REALNE GODIŠNJE KAMATNE STOPE ZA UGOVOR O FINANCIJSKOM LEASINGU

Članak 1.

Ovim Pravilnikom propisuje se način i metoda izračuna realne godišnje kamatne
stope uključujući i sve elemente izračuna za ugovor o financijskom leasingu koja
su obvezna primjenjivati leasing društva pri sklapanju ugovora o financijskom
leasingu.

Članak 2.

Realna godišnja kamatna stopa je diskontna stopa kojom se na godišnjoj razini
izjednačava sadašnja vrijednost svih budućih i postojećih obveza dogovorenih
između davatelja i primatelja leasinga.

Članak 3.

(1) Davatelj leasinga dužan je izračunati realnu godišnju kamat­nu stopu i
predočiti je primatelju leasinga u pisanom obliku prije primanja njegova
zahtjeva za sklapanje ugovora o leasingu, kao i prije sklapanja ugovora o
leasingu.
(2) Podaci, koje davatelj leasinga prezentira i oglašava u svojim prostorijama,
javnim mjestima, kroz medije i na drugi način koji izravno ili neizravno
predočuju kamatnu stopu ili neki drugi iznos koji se smatraju dijelom cijene
financiranja, obvezno trebaju sadržavati i podatak o realnoj godišnjoj kamatnoj
stopi koji ne smije biti manje uočljiv od drugih podataka.

Članak 4.

(1) Pri sklapanju ugovora o financijskom leasingu davatelj leasinga dužan je
primatelju leasinga uručiti otplatnu tablicu s jasno iskazanom realnom godišnjom
kamatnom stopom.
(2) Za sve ugovore o financijskom leasingu koji su sklopljeni do dana primjene
ovoga Pravilnika, davatelj leasinga je, na zahtjev primatelja leasinga, dužan
izraditi i uručiti mu otplatnu tablicu iz stavka (1) ovoga članka.
(3) Ukoliko se ugovara mogućnost izmjena nekog od elemenata izračuna realne
godišnje kamatne stope davatelj leasinga dužan je primatelju leasinga, ponuditi
mogućnost odabira načina obavještavanja o promjenama u otplatnim tablicama iz
stavka 1. ovoga članka.

Članak 5.

Realna godišnja kamatna stopa za ugovor o financijskom leasingu izračunava se
izjednačavanjem diskontiranih novčanih izdataka davatelja leasinga i
diskontiranih novčanih izdataka primatelja leasinga sukladno matematičkoj
formuli:

![](dodatni/351372.gif)

gdje je:
*m* – broj izdataka davatelja leasinga
*n* – broj izdataka koje plaća primatelj leasinga
*tj* – broj godina od trenutka sklapanja ugovora do trenutka izdatka novčanih
sredstava
*Dk* – izdatak davatelja leasinga u trenutku tk godina nakon datuma sklapanja
ugovora
*Pl* – izdatak primatelja leasinga u trenutku tl godina nakon datuma sklapanja
leasinga (uključuje i rate, troškove na početku, učešće, PDV na početku, ostatak
vrijednosti objekta leasinga)
*i* – dekurzivni kamatni faktor koji može biti izračunat (algebarski, sukcesivnim
aproksimacijama ili kompjutorskim programom) ako su ostali uvjeti u jednadžbi
poznati iz ugovora ili na drugi način.
Sama realna godišnja kamatna stopa jednaka je

100 · (i – 1)

Članak 6.

(1) Pri izračunu realne kamatne stope iz članka 5. ovoga Pravilnika primjenjuje
se stvarni (kalendarski) broj dana u mjesecu i 365/366 dana u godini.
(2) Zaokruživanje realne godišnje kamatne stope iz članka 5. ovoga Pravilnika
vrši se matematičkom metodom na 2 (dva) decimalna mjesta.

Članak 7.

Ovaj Pravilnik stupa na snagu osmog dana od dana objave u »Narodnim novinama«, a
primjenjuje se od 21. lipnja 2007. godine.

Klasa: 011-02/07-04/24
Urbroj: 326-01-07-1
Zagreb, 5. travnja 2007.

Predsjednik Uprave
**Ante Samodol**, v. r.

Pravilnik, NN 42/2007-1417
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)